Document ID: 32000D0087

ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1999
για τον καθορισμό ειδικών όρων που διέπουν τις εισαγωγές αλιευτικών προϊόντων καταγωγής Λιθουανίας
[κοινοποιηθείσα υπό τον αριθμό Ε(1999) 4762]
(Κείμενο που παρουσιάζει ενδιαφέρον για τον ΕΟΧ)
(2000/87/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ του Συμβουλίου(2), και ιδίως το άρθρο 11,
Εκτιμώντας τα ακόλουθα:
(1) ένας εμπειρογνώμων της Επιτροπής πραγματοποίησε επιθεώρηση στη Λιθουανία για να ελέγξει τους όρους υπό τους οποίους παράγονται, αποθηκεύονται και αποστέλλονται στην Κοινότητα τα αλιευτικά προϊόντα·
(2) οι διατάξεις της νομοθεσίας της Λιθουανίας για την υγειονομική επιθεώρηση και τον έλεγχο των αλιευτικών προϊόντων μπορούν να θεωρηθούν ισοδύναμες προς αυτές που καθορίζονται στην οδηγία 91/493/ΕΟΚ·
(3) στη Λιθουανία, η "State Veterinary Service (SVS)" είναι ικανή να ελέγχει αποτελεσματικά την εφαρμογή της ισχύουσας νομοθεσίας·
(4) η διαδικασία για τη χορήγηση του υγειονομικού πιστοποιητικού που αναφέρεται στο άρθρο 11 παράγραφος 4 στοιχείο α) της οδηγίας 91/493/ΕΟΚ πρέπει να καλύπτει τον καθορισμό ενός υποδείγματος πιστοποιητικού, τις ελάχιστες απαιτήσεις όσον αφορά τη (τις) γλώσσα(-ες) στην (στις) οποία(-ες) πρέπει να συντάσσεται και τον τίτλο του αρμόδιου για την υπογραφή του προσώπου·
(5) σύμφωνα με το άρθρο 11 παράγραφος 4 στοιχείο β) της οδηγίας 91/493/ΕΟΚ πρέπει να επιτίθεται στις συσκευασίες των αλιευτικών προϊόντων ένα σήμα στο οποίο αναφέρονται το όνομα της τρίτης χώρας και ο αριθμός έγκρισης/καταχώρησης της εγκατάστασης, του πλοίου εργοστασίου, της ψυκτικής αποθήκης ή του πλοίου ψυγείου από τα οποία προέρχονται·
(6) σύμφωνα με το άρθρο 11 παράγραφος 4 στοιχείο γ) της οδηγίας 91/493/ΕΟΚ, πρέπει να καταρτισθεί ένας κατάλογος εγκεκριμένων εγκαταστάσεων, πλοίων εργοστασίων ή ψυκτικών αποθηκών καθώς και ένας κατάλογος των πλοίων ψυγείων που είναι καταχωρημένα κατά την έννοια της οδηγίας 92/48/ΕΟΚ(3) του Συμβουλίου. Οι κατάλογοι αυτοί πρέπει να καταρτίζονται βάσει μιας ανακοίνωσης της SVS προς την Επιτροπή. Ως εκ τούτου, η SVS πρέπει να εξασφαλίζει τη συμβατότητα με τις διατάξεις που θεσπίζονται γι' αυτό το σκοπό στο άρθρο 11 παράγραφος 4 της οδηγίας 91/493/ΕΟΚ·
(7) η SVS παρέσχε επίσημες διαβεβαιώσεις όσον αφορά τη συμβατότητα με τους κανόνες που καθορίζονται στο κεφάλαιο 5 του παραρτήματος της οδηγίας 91/493/ΕΟΚ και όσον αφορά την ισοδύναμη εκπλήρωση των απαιτήσεων που καθορίζονται από την εν λόγω οδηγία για την έγκριση ή καταχώρηση των εγκαταστάσεων, των πλοίων εργοστασίων, των ψυκτικών αποθηκών ή των πλοίων ψυγείων από τα οποία προέρχονται·
(8) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η "State Veterinary Service (SVS)" είναι η αρμόδια αρχή στη Λιθουανία για τον έλεγχο και την πιστοποίηση της συμβατότητας των προϊόντων αλιείας και υδατοκαλλιέργειας με τις απαιτήσεις της οδηγίας 91/493/ΕΟΚ.
Άρθρο 2
Τα προϊόντα αλιείας και υδατοκαλλιέργειας προέλευσης Λιθουανίας πρέπει να πληρούν τους ακόλουθους όρους:
1. κάθε αποστολή πρέπει να συνοδεύεται από ένα αριθμημένο πρωτότυπο υγειονομικό πιστοποιητικό, δεόντως συμπληρωμένο, υπογεγραμμένο, χρονολογημένο, το οποίο περιλαμβάνει ένα μόνο φύλλο σύμφωνα με το υπόδειγμα του συνημμένου παραρτήματος Α.
2. Τα προϊόντα πρέπει να προέρχονται από εγκεκριμένες εγκαταστάσεις, πλοία εργοστάσια, ψυκτικές αποθήκες ή καταχωρημένα πλοία - ψυγεία που απαριθμούνται στο συνημμένο παράρτημα Β.
3. Με εξαίρεση την περίπτωση χύμα κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες πρέπει να φέρουν τη λέξη "LITHUANIA" και τον αριθμό έγκρισης/καταχώρησης της εγκατάστασης, του πλοίου εργοστασίου, της ψυκτικής αποθήκης ή του πλοίου - ψυγείου από τα οποία προέρχονται, με ανεξίτηλα γράμματα.
Άρθρο 3
1. Τα πιστοποιητικά που αναφέρονται στο άρθρο 2 παράγραφος 1 πρέπει να συντάσσονται τουλάχιστον σε μία επίσημη γλώσσα του κράτους μέλους στο οποίο διενεργήθηκαν οι έλεγχοι.
2. Τα πιστοποιητικά πρέπει να φέρουν το όνομα, τον τίτλο και την υπογραφή του εκπροσώπου της SVS καθώς και την επίσημη σφραγίδα του σε χρώμα διαφορετικό από αυτό των άλλων εγγραφών.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Δεκεμβρίου 1999.

Labels: 3
18
6